**ชาญ พวงเพ็ชร์** เป็นคนจังหวัดปทุมธานี และเป็นอดีตนายกองค์การบริหารส่วนจังหวัดที่นานที่สุดในจังหวัดปทุมธานี รวม 3 สมัย โดยมีชื่อเล่นในหมู่เด็กนักเรียนว่า ลุงชาญ หรือ ลุงชาญใจดี

ประวัติ
-------

ชาญ พวงเพ็ชร์ เกิดที่ตำบลบ้านงิ้ว อำเภอสามโคก จังหวัดปทุมธานี บิดาไม่ทราบชื่อ มารดาชื่อ นางแวว พวงเพ็ชร์

การศึกษา
--------

ชาญสำเร็จการการศึกษาปริญญาโท คณะรัฐประศาสนศาสตร์ วิทยาลัยปทุมธานี

การทำงาน
--------

* อดีตผู้ใหญ่บ้าน และกำนันตำบลบ้านงิ้ว
* วิทยากรบรรยายพิเศษ ด้านการเมืองการปกครอง และการจัดการภัยพิบัติในท้องถิ่น ณ มหาวิทยาลัยราชภัฎวไลยอลงกรณ์
* ผู้ก่อตั้งกลุ่มปทุมรักไทย และยังมีท้องถิ่นที่อยู่ทีมเดียวกันได้นำชื่อกลุ่มลงสมัครการเมือง อบต. ในจังหวัดปทุมธานี
* อดีตประธานสโมสรปทุมธานี เอฟซี ในปี พ.ศ. 2553

### การเมือง

ชาญเริ่มลงสนามการเมืองครั้งแรก ด้วยการลงสมัครรับเลือกตั้งตำแหน่งสมาชิกองค์การบริหารส่วนจังหวัดปทุมธานี เขตอำเภอสามโคก ในวันที่ 7 กุมภาพันธ์ พ.ศ. 2543 และได้รับเลือกตั้ง

ใน การเลือกตั้งนายกองค์การบริหารส่วนจังหวัดในประเทศไทย พ.ศ. 2547 เมื่อวันที่ 14 มีนาคม พ.ศ. 2547 ชาญได้ลงสมัครรับเลือกตั้งตำแหน่งนายกองค์การบริหารส่วนจังหวัดปทุมธานี ในสังกัดกลุ่มปทุมรักไทยที่ตนเองได้ก่อตั้งขึ้น และได้รับการสนับสนุนจากตระกูลหาญสวัสดิ์ ซึ่งมีประสบการณ์ทางการเมืองสูงในจังหวัดปทุมธานี โดยในการเลือกตั้งครั้งแรกนั้น เขาชนะการเลือกตั้งด้วยคะแนน 119,456 คะแนน 

ใน การเลือกตั้งนายกองค์การบริหารส่วนจังหวัดในประเทศไทย พ.ศ. 2551 ชาญได้ลงสมัครรับเลือกตั้งตำแหน่งเดิมอีกครั้ง และยังได้รับเลือกตั้งอีกสมัย

ใน การเลือกตั้งนายกองค์การบริหารส่วนจังหวัดในประเทศไทย พ.ศ. 2555 ชาญได้ลงสมัครรับเลือกตั้งตำแหน่งเดิมอีกครั้ง โดยได้รับการสนับสนุนจาก พรรคภูมิใจไทย พร้อมกับ สส.ของพรรคเพื่อไทยอย่าง สุรพงษ์ อึ้งอัมพรวิไล และตระกูลนพขำ แข่งกับว่าที่ร้อยตรี สุเมธ ฤทธาคนี อดีต สส. ปทุมธานี เขต 5 ซึ่งได้ลาออกมาเพื่อลงสนามการเลือกตั้งครั้งนี้โดยเฉพาะ แต่ชาญก็ได้รับชัยชนะอีกครั้ง โดยได้คะแนน 214,429 คะแนน ชนะสุเมธที่ได้คะแนน 110,974 คะแนน ครั้งนี้ได้ชนะการเลือกตั้งเป็นสมัยที่ 3 โดยชาญยืนยันว่า แม้จะเป็นคนของพรรคภูมิใจไทย แต่พร้อมร่วมงานเพื่อพัฒนา ช่วยเหลือชาวปทุมธานีกับทุกพรรค

เขาได้กล่าวไว้ว่า ส่วนหนึ่งที่ทำให้เขาได้รับเลือกตั้งอีกครั้ง เนื่องจากการช่วยเหลือใน เหตุอุทกภัย พ.ศ. 2554 ทำให้ประชาชนไว้วางใจให้เขาดำรงตำแหน่งต่อ และนอกจากนี้ยังได้กล่าวอีกว่า มีอิทธิพลมืดพยายามทุกวิถีทางไม่ให้ตนชนะเลือกตั้ง ไม่ว่าจะการใส่ความตนให้เสียหายในช่วงการเลือกตั้ง หรือมีการจัดการประท้วง

ใน การเลือกตั้งนายกองค์การบริหารส่วนจังหวัดในประเทศไทย พ.ศ. 2563 ชาญได้ลงสมัครรับเลือกตั้งตำแหน่งเดิมอีกครั้ง แข่งกับ พลตำรวจโท คำรณวิทย์ ธูปกระจ่าง แต่ไม่ได้รับเลือกตั้ง

ในเดือนธันวาคม พ.ศ. 2566 ชาญได้ร่วมงานขึ้นบ้านใหม่ของ สุริยะ ภิรมย์พร้อม นายก อบต.ลาดหลุมแก้ว ซึ่งในงานมีแขกคนสำคัญอย่าง แพทองธาร ชินวัตร, ภูมิธรรม เวชยชัย, และอดีต สส.ของพรรคเพื่อไทยมาร่วมงานด้วยเช่นกัน ซึ่งมีการคาดการณ์ว่า ชาญจะลงสมัครรับเลือกตั้งในครั้งต่อไป ในเครือของพรรคเพื่อไทยแทนคำรณวิทย์

รางวัล
------

* รับพระราชทานเสาเสมาธรรมจักร โล่รางวัลจากสมเด็จพระเทพรัตนราชสุดาฯ สยามบรมราชกุมารี

คดีความ
-------

ชาญและสมาชิกอีก 5 คน ถูกกรมบัญชีกลางตรวจสอบเรื่องการจัดซื้อเครื่องออกกำลังกายไม่เป็นไปตามระเบียบกระทรวงมหาดไทย ว่าด้วยการพัสดุของหน่วยงานการบริหารราชการส่วนท้องถิ่น พ.ศ.2535 และที่แก้ไขเพิ่มเติม ในราคาที่สูงกว่าความเป็นจริง เป็นเหตุให้จัดซื้อเครื่องออกกำลังกายสูงกว่าราคาท้องตลาดเป็นจำนวนเงิน 44,574,012.14 บาท และมีคำสั่งให้รับผิดชดใช้ค่าสินไหมทดแทนในอัตราร้อยละ 15 ของความเสียหายคืนกรมบัญชีกลาง กองละเมิดและแพ่งกลุ่มงานละเมิดและเพ่ง 5 กระทรวงการคลังต่อไป

เครื่องราชอิสริยาภรณ์
---------------------

* พ.ศ. 2563 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 1 ประถมาภรณ์มงกุฎไทย (ป.ม.)
* พ.ศ. 2560 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 2 ทวีติยาภรณ์ช้างเผือก (ท.ช.)

อ้างอิง
-------

1. ↑  "ปทุมหนาวมาก 'ชาญ พวงเพ็ชร์' อุ้มอุ๊งอิ๊งโชว์พลังข่ม 'แจ๊ส' สะเทือนชั้น 14". *คมชัดลึกออนไลน์*. 2023-11-29.
2. ↑  "ชาญ พวงเพ็ชร์ ซิวเก้าอี้สมัยที่ 3". คลังข้อมูลเก่าเก็บจากแหล่งเดิมเมื่อ 2012-06-09. สืบค้นเมื่อ 2013-04-26.
3. ↑  "'ชาญ พวงเพ็ชร์' ฮีโร่เมืองปทุม แฉสารพัดวิชามาร หวังกุมอำนาจการเมืองท้องถิ่น". *mgronline.com* (ภาษาอังกฤษ).
4. ↑  ""พล.ต.ท.คำรณวิทย์" ล้มแชมป์เก่า คว้านายก อบจ.ปทุมธานี". *Thai PBS*.
5. ↑  "การเมืองโต๊ะจีน 'อุ๊งอิ๊ง' ซื้อใจบ้านใหญ่ 'ชาญ' ลุ้นสวมเสื้อเพื่อไทย". *คมชัดลึกออนไลน์*. 2023-12-04.
6. ↑  "ผิดยกก๊วน! กรมบัญชีกลางจี้อดีตนายก อบจ.ปทุมและพวก ชดใช้โกงซื้อเครื่องออกกำลังกาย ราว 45 ล้านบาท". *matichon.co.th* (ภาษาอังกฤษ).
7. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๖๓, เล่ม ๑๓๘ ตอนพิเศษ ๑ ข หน้า ๖๖, ๒๒ มกราคม ๒๕๖๔
8. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ชั้นต่ำกว่าสายสะพาย ประจำปี ๒๕๖๐, เล่ม ๑๓๔ ตอนที่ ๕๒ ข หน้า ๒, ๑๖ ตุลาคม ๒๕๖๐